કેન્દ્ર સરકાર તરફથી આ પ્રવૃત્તિને ખતમ કરવા માટે અનેક પગલા લેવામાં આવ્યા છે. લાલબત્તી પર પ્રતિબંધ મુકી દેવામાં આવ્યો છે. જે લોકોને પોલીસ સુરક્ષા મળી રહી છે તે પૈકી મોટાભાગનાં લોકો તેમની સામે ખતરો હોવાની વાત કરી રહ્યા છે. આંકડા મુજબ વીઆઈપી સંસ્કૃતિપૂર્વ અને ઉત્તર ભારતમાં સૌથી વધારે છે. બિહારમાં સામાન્ય જનતા માટે પોલીસ કર્મીઓની નિમણૂંકનો આંકડો સૌથી નિરાશાજનક છે. બિહારમાં ૩,૨૦૦ વીઆઈપીની સુરક્ષામાં ૬,૨૪૮ પોલીસ કર્મીઓ તૈનાત છે. પશ્ચિમ બંગાળ પણ આ મામલામાં પાછળ નથી. બંગાળમાં ૨,૨૦૭ વીઆઈપી છે તેમની સુરક્ષા માટે ૪,૨૩૩ પોલીસ કર્મચારીઓ તૈનાત કરવામાં આવ્યા છે. બંગાળમાં વીઆઈપી સુરક્ષા માટે નિયમો હેઠળ માત્ર ૫૦૧ પોલીસ કર્મી જ ગોઠવવાની જોગવાઈ કરવામાં આવી ચુકી છે. સરકારી આંકડા દર્શાવે છે કે, ભારતમાં પાંચ લાખ પોલીસ કર્મીઓનો અભાવ છે. મંજુર કરવામાં આવેલા પોલીસ સંખ્યાબળનો આંકડો ૨૪.૬૪ લાખ છે જ્યારે વાસ્તવિક પોલીસ સંખ્યાબળ હાલમાં ૧૯.૨૬ લાખ છે. પ્રતિલાખ વસતીમાં પોલીસ જવાનની સંખ્યા ૧૯૨ જેટલી છે. નાગરિકોની સુરક્ષા માટે ૨૧ ટકા જવાનોની અછત રહેલી છે.